                                                                                Anexă la Proiectul de hotărâre nr. 53/15.09.2025


Stabilirea condițiilor de majorare a impozitului pe clădirile și terenurile neîngrijite de pe raza comunei Carcaliu


CAPITOLUL I. DISPOZIȚII GENERALE

Art. 1 Obiectivul principal îl constituie punerea în valoare și în siguranță a fondului construit prin atingerea următoarelor ținte:
· gestionarea eficientă a patrimoniului construit;
· punerea în siguranță a domeniului public;
· creșterea atractivității turistice și investiționale;
· responsabilizarea cetățenilor care dețin proprietăți.
Art. 2 Obiectul îl constituie elaborarea cadrului legal privind condițiile de majorare a impozitului cu până la 500% pe clădirile și terenurile neîngrijite de pe raza comunei Carcaliu.
Art. 3 Definiții - termenii utilizați în cuprinsul prezentului regulament au următorul înțeles:
a) întreținere curentă – set de lucrări în vederea păstrării în bune condiții, pentru a face să dureze aspectul și stabilitatea unei construcții, fără afectarea integrității acesteia;
b) notă tehnică de constatare – document întocmit de reprezentanții Primăriei comunei Carcaliu, numiți prin dispoziția primarului, care constă în evaluarea vizuală a stării tehnice a elementelor clădirii, vizibilă de pe domeniul public, prin care se stabilește încadrarea clădirii în una dintre cele 4 categorii: foarte bună, bună, satisfăcătoare și nesatisfăcătoare și a terenurilor neîngrijite;
c) proprietari – persoane fizice și juridice de drept public sau de drept privat care dețin în posesie clădiri și terenuri;
d) reparații capitale – înlocuirea sau refacerea parțială sau completă a unor elemente principale ale construcției;
e) reparații curente – ansamblu de operații efectuate asupra unei construcții în vederea menținerii sau readucerii în stare de funcționare, fără afectarea stabilității și integrității acesteia;
f) reabilitare – orice fel de lucrări de intervenții necesare pentru îmbunătățirea performanțelor de siguranță și exploatare a construcțiilor existente, inclusiv a instalațiilor aferente, în scopul prelungirii duratei de exploatare prin aducerea acestora la nivelul cerințelor esențiale de calitate prevăzute de lege;
g) tronson de clădire – parte dintr-o clădire, separată prin rost, având aceleași caracteristici constructive;
h) teren neîngrijit - terenul care deși se află într-un cartier construit și locuit, nu este ocupat de clădiri și, de obicei, este neîngrădit, pe care nu s-au efectuat lucrări de preluare a solului, nu a fost cultivat sau amenajat peisagistic sau pe care sunt abandonate deșeuri (din construcții, vegetale, gunoaie etc.), pe care este crescută vegetație necultivată din abundență (buruiană); 
Art. 4.Cadrul legal:
· Legea nr. 134/2010 privind Codul de procedură civilă, cu modificările și completările ulterioare;
· Legea nr. 50/1991 privind autorizarea executării construcțiilor și unele măsuri pentru realizarea locuințelor, republicată, cu modificările și completările ulterioare;
· Ordinul MLPTL nr. 839/2009 pentru elaborarea Normelor metodologice de aplicare a Legii nr. 50/1991 privind autorizarea executării construcțiilor și unele măsuri pentru realizarea locuințelor, cu modificările și completările ulterioare;
· Legea nr. 10/1995 privind calitatea în construcții, cu modificările și completările ulterioare;
· Legea nr. 350/2001 privind amenajarea teritoriului și urbanismul, cu modificările și completările ulterioare;
· Legea nr. 114/1996 a locuinței, republicată, cu modificările și completările ulterioare;



CAPITOLUL II. Domeniul teritorial de aplicabilitate

Art. 5 Criteriile se aplică tuturor clădirilor și terenurilor neîngrijite din comuna Carcaliu, dar cu prioritate:
· terenurilor libere de construcții cuprinse în perimetrul intravilan;
· caselor de locuit din intravilanul comunei Carcaliu.

CAPITOLUL III. Prevederi specifice

Art. 6  (1) Proprietarii clădirilor, persoane fizice sau juridice, sunt obligați, conform legislației în vigoare, să asigure starea tehnică corespunzătoare a acestora, prin efectuarea lucrărilor de consolidare, restaurare, reparații curente și de întreținere
(2) Proprietarii terenurilor din intravilan, persoane fizice sau juridice, sunt obligați, conform legislației în vigoare, să întrețină aceste terenuri, să efectueze lucrări specifice pentru îndepărtarea vegetației necultivate și să nu permită depozitarea deșeurilor.

CAPITOLUL IV. Procedura de lucru pentru identificarea clădirilor neîngrijite

Art. 7 Identificarea clădirilor neîngrijite privind starea tehnică se face în urma verificărilor și constatărilor în teren, prin completarea procesului verbal de constatare a stării clădirilor.
Art. 8 Procesul verbal de constatare a stării clădirilor se întocmește de către reprezentanții Primăriei Carcaliu în urma sesizării transmise de cetățeni sau din oficiu.
Art. 9 Încadrarea clădirilor în categoria clădiri neîngrijite se face conform următoarei metodologii:
a) Clădirea neîngrijită este clădirea care prezintă stare avansată de degradare, stare de paragină, insalubră, fațade nereparate/necurățate/netencuite/nezugrăvite, geamuri sparte sau alte situații de asemenea natură, având o stare tehnică necorespunzătoare.
b) Fac excepție de la majorarea impozitului pentru clădirile neîngrijite pentru care proprietarii care dețin autorizație de construire/desființare valabilă, în vederea construirii/ renovării/ demolării/ amenajării terenului și au anunțat la Inspectoratul de Stat în Construcții și la Primăria Carcaliu  începerea lucrărilor.
c) În vederea identificării clădirilor neîngrijite se împuternicesc angajații din cadrul aparatului de specialitate al primarului, cu atribuții în acest sens, să efectueze verificări pe raza unității administrativ-teritoriale și să întocmească nota tehnică de constatare a stării tehnice a clădirii.
d) După identificarea și evaluarea clădirii neîngrijite, prin grija persoanelor prevăzute la lit. c), proprietarul va fi somat ca în termen de 3 luni să efectueze lucrările de întreținere/îngrijire necesare și să mențină în continuare clădirea în stare de îngrijire, iar pentru terenuri, proprietarul va fi somat ca în termen de 7 zile calendaristice, să efectueze lucrări specifice pentru îndepărtarea vegetației necultivate și să nu permită depozitarea deșeurilor.
e) Dacă, după expirarea termenului acordat, se constată că proprietarul nu a efectuat lucrările de întreținere necesare, persoanele prevăzute la lit. c) vor încheia  un proces verbal model de constatare – în care va fi consemnată menținerea clădirii în categoria celor considerate ca fiind neîngrijite. În acest caz, documentele vor fi transmise Serviciului Impozite și Taxe, care va promova proiectul de hotărâre privind majorarea impozitului pentru imobilul respectiv.

